DA Den Europæiske Unions Tidende C 199/19

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 199/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) nr. 510/2006

»POMMES DES ALPES DE HAUTE DURANCE«

EF-nr.: FR-PGI-0005-0498-29.09.2005

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Institut National des Appellations d’Origine et de la Qualité Adresse: 51 rue d’Anjou 75008 Paris FRANCE Tlf. +33 153898000 Fax +33 142255797 E-mail: info@inao.gouv.fr

2. Sammenslutning:

Navn: Association de Promotion des Fruits des Alpes de Haute Durance Adresse: Maison de l’Entreprise 11 Allée des Genêts 04200 Sisteron FRANCE Tlf. +33 0492331839 Fax +33 0492331838 E-mail: assopromofruits.ahd@freesbee.fr Sammensætning: Producent/forarbejdningsvirksomhed ( X ) Andre ( )

Producent, frugtcentraler, handelsselskaber

3. Produkttype:

Kategori 1.6. Frugt, grøntsager og korn, også forarbejdet

4. Varespecifikation:

(sammenfatning af betingelserne i artikel 4, stk. 2, i forordning (EF) nr. 510/2006)

4.1. Navn:

»Pommes des Alpes de Haute Durance«

4.2. Beskrivelse:

Frisk frugt (æbler) af sorterne Golden Delicious og Gala og mutationer heraf. De oplagres hurtigt efter høsten på et køligt sted. De høstes, når de er modne og har et garanteret mindsteindhold af sukker (refraktionsindeks på mindst 12) og en fasthed, der garanterer et mindsteniveau af sprødhed.

Minimumsindekset for kompakthed er i kilo/cm2 på:

— for sorten Golden: 5 kilo/cm2 og med en farvning, der er mindre end eller lig 3, og 4 kilo/cm2 og med en farvning, der er større end 3, idet det officielle farvekodeks for Golden, som udarbejdet af CTIFL (Centre technique interprofessionnel des fruits et légumes), anvendes som reference.

— for Gala: 6 kilo/cm2

Farvningen er både ved høst og markedsføringen:

— for Golden Delicious og mutanter heraf er æblerne af farvning 2 (C3 og C4), farvning 3 (C5 og C6) og farvning 4 (C7) i henhold til det officielle farvekodeks for Golden, som udarbejdet af CTIFL (Centre technique interprofessionnel des fruits et légumes).

— for Gala og mutanter er det F2 til F4. Den røde farvnings intensitet: R2 til R4 i henhold til det officielle farvekodeks for Gala, som udarbejdet af CTIFL (Centre technique interprofessionnel des fruits et légumes), hvor F svarer til grundfarven og R til den røde farves intensitet.

4.3. Geografisk område:

Frugterne kommer fra et produktionsområde i Alperne i Haute-Durance, der omfatter følgende 6 kantoner i Alpes-de-Haute-Provence og 13 kantoner i Hautes-Alpes, der er beliggende i mellem 450 og 900 meters højde:

Departementet Alpes-de-Haute-Provence: La Motte, Le Lauzet, Seyne, Sisteron, Turriers og Noyers-sur-Jabron.

Departementet Hautes-Alpes: Aspres-sur-Büech, Barcillonnette, La Bâtie-Neuve, Chorges, Embrun, Gap, Laragne, Orpierre, Ribiers, Savines, Serres, Tallard og Veynes.

4.4. Bevis for oprindelse:

Enhver frugtcentral, der er godkendt inden for rammerne af BGB’en, har ansvaret for at kunne sikre sporbarheden, dvs. sikre:

— identifikation af det høstede parti

— muligheden for for hver sendt palle at bestemme det parti, produktet stammer fra, og produktets bestemmelsessted

— tilbagetrækning af partier, der ikke opfylder kravene

— bevis for den geografiske oprindelse og overholdelsen af alle produktspecifikationer for hver frugt, der er omfattet af en BGB

— muligheden for i tilfælde af klage at finde oprindelsespartiet.

Midlerne til gennemførelse af dette er som følger:

Producenterne godkendes af kontrolmyndigheden efter kontrol af parcellerne, de dyrkede sorter og overholdelse af produktspecifikationerne. Registeret over godkendte producenter og godkendte parceller opdateres og offentliggøres årligt af producentsammenslutningen eller producenterne før hvert produktionsår.

Hver bokspalle eller kasse skal mærkes

Etiketten skal indeholde følgende oplysninger:

— producent

— sort

— høstdato

— parcelnummer og eventuelt individuelt partinummer, hvis parcellen er inddelt i flere stykker

Identifikation og regnskab med partierne

På pakkelinjen skal det på alle tider være muligt at identificere hvert parti, og begyndelsen og afslutningen på hvert parti skal indikeres.

Nødvendige oplysninger

Alle oplysningerne om leveringsdato, bestemmelsessted, størrelse, kategori og vægt for den frugt, der er omfattet af BGB’en, skal opbevares af frugtcentralen.

Dette gælder også for oplysninger om oprindelse (producent, parcel) for oplagrede partier, høstdato og nummeret på kølerummet, hvor frugterne oplagres.

4.5. Fremstillingsmetode:

Producenterne har ansvaret for dyrkningsteknikkerne og tidspunktet for høsten af frugterne.

— Dyrkningsteknikker: — Beskæring og udtynding: Der beskæres for at opnå en maksimal udtynding og en udvælgelse af de bedste træer. Der foretages kemisk og/eller manuel udtynding, der respekterer træets naturlige ligevægt. — Gødskning: Tilførslen af gødning skal være begrænset, og der skal tages hensyn til frugtplantagens og podestammernes livskraft. Den årlige tilførsel er maksimalt: — for podestammer af type 106: 80 enheder kvælstof, 70 enheder phosphorsyre og 140 enheder kaliumcarbonat — for podestammer af type 9: 140 enheder kvælstof, 70 enheder phosphorsyre og 140 enheder kaliumcarbonat. Kvælstoftilførslen skal foretages over flere gange, og hver tilførsel må højst være på 50 enheder. — Behandling med plantebeskyttelsesmidler: Intensiv og systematisk brug af produkter mod skadedyr i henhold til et forudetableret program er ikke tilladt. — Høst: Æblerne høstes, når de er modne, og på et tidspunkt, der sikrer, at æblerne når fuld modenhed, når de kommer ud til forbrugerne. Der anvendes stivelsestest. Høsten må ikke ske, før æblerne når trin 4 (EUROFRU's stivelseskodeks), hvilket for sorterne Golden Delicious og Gala svarer til begyndelsen på regression af stivelsen. Efter høst hensættes æblerne hurtigt til kølig opbevaring, og tiden mellem høsten fra plantagen og kølig opbevaring må ikke overstige to timer.

4.6. Tilknytning:

a) Det geografiske områdes jordbundsklimatiske forhold og produktets specifikke egenskaber

Æblernes kvalitet i denne region (højt indhold af sukker, fasthed og farve) er tæt knyttet til det miljø, de dyrkes i, og navnlig det klima, der hersker i Alpes de Haute Durance, hvor der er mere end 300 solskinsdage om året. E. Vernet (1933) skriver, at »de store højdeforskelle, en porøs jord, der kan vandes, intens solskin og en kold og tør vinter er faktorer, der gør, at departementet Hautes-Alpes er velegnet til frugtproduktion.«, og han tilføjer, at æblerne »kan have en smag og en farve, så de kan tåle sammenligningen med frugterne fra Tyrol og Schweiz«.

Solen giver et større sukkerindhold, da den fremmer bladenes fotosyntese. De store varmeudsving mellem dag og nat med begrænsede maksimale dagtemperaturer styrker fotosyntesen og fremmer akkumulationen af sukker. Det forholdsvist kolde vejr, der hersker, når frugterne modnes, blokerer nedbrydningen af syrerne i æblerne, og de store varmeforskelle gavner æblernes gule og røde farvning og fastheden. Æblernes indhold af æblesyre mindskes mindre på grund af de kolde nætter og det store højdeniveau. Dette giver en optimal ligevægt mellem sukker og syre, hvilket gør æblerne særdeles velegnede til langtidsopbevaring, og det giver desuden æblerne de enestående organoleptiske egenskaber, der er så karakteristiske for dette geografiske område (smag, sprødhed).

b) Omdømme

I flere århundreder er der blevet produceret æbler i området Haute Durance nord for Sisteron. E. Vernet (1933) bemærker, at der i 1358 i forbindelse med en handel blev omtalt »produkter fra området«, blandt hvilke »æblerne var de mest fremtrædende«. I begyndelsen af det 19. århundrede blev æbler til en specialitet fra de bjergrige områder i Provence. Mod midten af 1930’erne fik æblerne en periode med opblomstring. Plantagerne findes på skråningerne og i en vis højde i enkelte små produktionsområder. I bjergene modner frugterne senere på sommeren. Vejrforholdene om vinteren gør det muligt at opbevare æblerne i ventilerede omgivelser, hvilket i begyndelsen var den eneste måde at opbevare æblerne på. I det geografiske område er la Motte-au-Caire et eksempel herpå.

I 1962 skriver landbrugsministeriet i et værk med titlen »Les Vergers des Hautes-Alpes«, at de særlige jordbundsklimatiske forhold, som er nævnt ovenfor, gør, at »frugternes kvalitet, både med hensyn til smag og udseende, altid har været lovprist af både fagfolk og forbrugere.« Kvaliteten ved æblerne fra Alpes de Haute Durance er anerkendt både af fagfolk og forbrugere, og F. Alavoine-Mornas og A. Trimouille (1995) understreger, at der ikke er tvivl om, at der er en tradition for æbleproduktion i området Haute Durance.

Siden 1996 og indtil i dag har sammenslutningen til fremme af frugter fra Alpes de Haute Durance og forarbejdningsvirksomhederne anvendt betegnelsen »Pommes des Alpes de Haute Durance« på alle emballager og varemærker og i alle reklamefremstød.

4.7. Kontrolinstans:

Navn: Ulase Adresse: ZA de Champgrand. BP 68 26270 Loriol sur Drôme FRANCE Tlf. +33 0475611300 Fax +33 0475856212 E-mail: info@ulase.fr

Akkreditering COFRAC nr. 7-007/97.

4.8. Mærkning:

Hver bakke og hvert individuelt salg mærkes med den standardiserede etikette i henhold til de normer for markedsføring, der er fastsat i forordning EF nr. 85/2004, og skal navnlig nævne pakkeri og/eller afsender, sort, kategori, frugtcentralens identifikationsnummer og partinummer.

Enhver ændring af etiketten skal godkendes af certificeringsorganismen.